CELEX: 32018D1697
Language: lt
Date: 1541462400000
Title: 2018 m. lapkričio 6 d. Tarybos sprendimas (ES) 2018/1697 dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl standartų, susijusių su vidaus vandenų laivų techniniais reikalavimais, priėmimo

12.11.2018   
               
               
                  LT
               
               
                  Europos Sąjungos oficialusis leidinys
               
               
                  L 282/13
               
            
         TARYBOS SPRENDIMAS (ES) 2018/1697
         2018 m. lapkričio 6 d.
         dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl standartų, susijusių su vidaus vandenų laivų techniniais reikalavimais, priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Sąjungos veiksmais vidaus vandenų laivybos sektoriuje turėtų būti siekiama užtikrinti vidaus vandenų laivų techninių reikalavimų rengimo nuoseklumą;
                  
               
                     (2)
                  
                  
                     siekiant parengti įvairius vidaus vandenų laivybos techninius standartus, visų pirma susijusius su laivais, informacinėmis technologijomis ir įgula, 2015 m. birželio 3 d. Centrinė Reino laivybos komisija (CCNR) įsteigta Europos vidaus vandenų laivybos standartų rengimo komitetas (CESNI);
                  
               
                     (3)
                  
                  
                     siekiant užtikrinti, kad vežimas vidaus vandenų keliais būtų veiksmingas, svarbu, kad laivams taikomi techniniai reikalavimai yra suderinami tarpusavyje ir būtų kuo labiau suderinti įvairiuose Europos šalių teisiniuose režimuose. Visų pirma, valstybės narės, kurios yra ir CCNR narės, turėtų būti įgaliotos remti sprendimus, kuriais CCNR taisyklės derinamos su Sąjungoje taikomomis taisyklėmis;
                  
               
                     (4)
                  
                  
                     Europos standartą, kuriuo nustatomi techniniai reikalavimai vidaus vandenų laivams (ES-TRIN) 2019/1, CESNI turėtų priimti 2018 m. lapkričio 8 d. posėdyje;
                  
               
                     (5)
                  
                  
                     ES-TRIN 2019/1 nustatomi vienodi techniniai reikalavimai, būtini siekiant užtikrinti vidaus vandenų laivų saugą. Į jį įtrauktos nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamųjų vilkstinių ir konteinervežių, nuostatos dėl automatinio identifikavimo sistemos įrangos, nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, ir techninio standarto taikymo nurodymai;
                  
               
                     (6)
                  
                  
                     Europos Parlamento ir Tarybos direktyvos (ES) 2016/1629 (1) II priede tiesiogiai nurodomi ES-TRIN 2017/1 nustatyti plaukiojančios priemonės techniniai reikalavimai. Komisija įgaliojama atnaujinti tą nuorodą II priede, kad ja būtų nurodoma naujausia ES-TRIN redakcija ir nustatoma jo taikymo pradžios data;
                  
               
                     (7)
                  
                  
                     todėl ES-TRIN 2019/1 padarys poveikį Direktyvai (ES) 2016/1629;
                  
               
                     (8)
                  
                  
                     Sąjunga nėra nei CCNR, nei CESNI narė. Todėl būtina, kad Taryba įgaliotų valstybes nares tuose organuose išreikšti Sąjungos poziciją dėl ES-TRIN 2019/1 priėmimo,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi Europos vidaus vandenų laivybos standartų rengimo komiteto (CESNI) 2018 m. lapkričio 8 d. posėdyje, yra pritarti Europos standarto, kuriuo nustatomi techniniai reikalavimai vidaus vandenų laivams (ES-TRIN) 2019/1, priėmimui.
            
            
               2.   Pozicija, kurios Sąjungos vardu turi būti laikomasi Centrinės laivybos Reinu komisijos (CCNR) plenarinėje sesijoje, kurioje priimami sprendimai dėl techninių reikalavimų vidaus vandenų laivams, yra remti visus pasiūlymus, kuriais techniniai reikalavimai derinami su ES-TRIN 2019/1 reikalavimais.
            
         
         
            2 straipsnis
            
               1.   1 straipsnio 1 dalyje nustatytą Sąjungos poziciją veikdamos kartu pareiškia valstybės narės, kurios yra CESNI narės.
            
            
               2.   1 straipsnio 2 dalyje nustatytą Sąjungos poziciją veikdamos kartu pareiškia valstybės narės, kurios yra CCNR narės.
            
         
         
            3 straipsnis
            Dėl nereikšmingų 1 straipsnyje išdėstytų pozicijų techninių pakeitimų gali būti susitarta be papildomo Tarybos sprendimo.
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2018 m. lapkričio 6 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).